b'\n_START_ARTICLE_\nHeinrich Harrer\n_START_PARAGRAPH_\nHainrichas Hareris (Heinrich Harrer; g. 1912\xc2\xa0m. liepos 6 d.\xc2\xa0\xe2\x80\x93 m. 2006\xc2\xa0m. sausio 7 d.)\xc2\xa0\xe2\x80\x93 austr\xc5\xb3 alpinistas, sportininkas, geografas ir ra\xc5\xa1ytojas._NEWLINE_Hainrichas gim\xc4\x97 Karintijos miestelyje H\xc3\xbcttenberg. 1933\xe2\x80\x931938\xc2\xa0m. jis studijavo geografij\xc4\x85 ir sport\xc4\x85 Karl-Franzens universitete Grace. Jis tapo tradicin\xc4\x97s student\xc5\xb3 korporacijos ATV Graz nariu._NEWLINE_Pakviestas dalyvauti kaln\xc5\xb3 slidin\xc4\x97jimo var\xc5\xbeybose 1936\xc2\xa0m. \xc5\xbdiemos Olimpin\xc4\x97se \xc5\xbdaidyn\xc4\x97se Garmisch-Partenkirchene. Ta\xc4\x8diau d\xc4\x97l vidini\xc5\xb3 nesutarim\xc5\xb3 Austrijos slidinink\xc5\xb3 komanda boikotavo var\xc5\xbeybas. Taigi, Hareris netapo nei olimpiniu \xc4\x8dempionu, nei i\xc5\xa1 vis dalyvavo olimpiadoje, kaip kaikur teigiama. Kitais metais jis laim\xc4\x97jo greitojo nuisileidimo var\xc5\xbeybas Pasaulio Student\xc5\xb3 \xc5\xbdaidyn\xc4\x97se._NEWLINE_1938\xc2\xa0m. liepos 24 d. Hareris su Anderl Heckmair, Fritz Kasparek ir Ludwig V\xc3\xb6rg pirmasis pasiek\xc4\x97 Aigerio kalno \xc5\xa0veicarijoje vir\xc5\xa1\xc5\xabn\xc4\x99. Apie \xc5\xa1\xc4\xaf \xc5\xbeyg\xc4\xaf jis para\xc5\xa1\xc4\x97 knyg\xc4\x85 Baltasis Voras._NEWLINE_Austrijoje i\xc5\xa1kilus Naci\xc5\xb3 partijai, Hareris tapo SS nariu. Jam suteiktas ober\xc5\xa1arfiurerio laipsnis, jis \xc4\xafgijo galimyb\xc4\x99 toliau t\xc4\x99si \xc5\xbeygius. Jis buvo lojalus Naci\xc5\xb3 partijos narys ir netgi nusifotografavo kartu su Adolfu Hitleriu. 1938\xc2\xa0m. Vokietija prisijung\xc4\x97 Austrij\xc4\x85, taigi, jis buvo vokie\xc4\x8di\xc5\xb3 ekspedicijos nariu, kopiant \xc4\xaf Nanga Parbat kaln\xc4\x85 dabartiniame Pakistane. 1939\xc2\xa0m. prasid\xc4\x97jus II pasauliniam karui, brit\xc5\xb3 kontroliuojamoje teritorijoje Hareris su kitais ekspedicijos dalyviais buvo suimtas ir i\xc5\xa1si\xc5\xb3stas \xc4\xaf Dehraduno kolonij\xc4\x85._NEWLINE_1944\xc2\xa0m. gegu\xc5\xbe\xc4\x97s 10 d. jis kartu su Peter Aufschnaiter ir dar dviem vokie\xc4\x8diais paspruko i\xc5\xa1 \xc4\xafkalinimo vietos. Jie patrauk\xc4\x97 per Himalajus Tibeto link. 1944\xc2\xa0m. gegu\xc5\xbe\xc4\x97s 17 d. jie kirto Tsang Chok\xc2\xa0\xe2\x80\x93 la per\xc4\x97j\xc4\x85 ir pateko \xc4\xaf Tibeto valdas. Po sunkios kelion\xc4\x97s Hareris ir Auf\xc5\xa1naiteris 1946\xc2\xa0m. vasar\xc4\xaf \xc4\xaf\xc5\xbeeng\xc4\x97 \xc4\xaf Las\xc4\x85. Hareris tapo jaunojo Dalai Lamos XIV draugu bei mokytoju. Dalai Lama ne kart\xc4\x85 pabr\xc4\x97\xc5\xbe\xc4\x97, kad Harerio d\xc4\x97ka pasaulis atkreip\xc4\x97 d\xc4\x97mes\xc4\xaf \xc4\xaf Tibeto okupacij\xc4\x85._NEWLINE_1950\xc2\xa0m., po kin\xc5\xb3 \xc4\xafvykdytos Tibeto okupacijos, Hareris gr\xc4\xaf\xc5\xbeo \xc4\xaf Austrij\xc4\x85 kur savo \xc4\xafsp\xc5\xabd\xc5\xbeius apra\xc5\xa1\xc4\x97 knygose Septyneri Metai Tibete ir Ding\xc4\x99s Lasoje. Septyneri Metai Tibete knyga i\xc5\xa1versta \xc4\xaf 53 kalbas, o 1997\xc2\xa0m. pagal j\xc4\x85 sukurtas kino filmas. Jis dalyvavo ekspedicijose Aliaskoje, Anduose, Ruvenzoryje. 1954\xc2\xa0m. pirmasis \xc4\xafkop\xc4\x97 \xc4\xaf Deboros ir Hanterio kalnus Aliaskoje. 1962\xc2\xa0m. pirmasis \xc4\xafkop\xc4\x97 \xc4\xaf Puncak Jayadikesuma kaln\xc4\x85 Naujojoje Gvin\xc4\x97joje. 1958\xc2\xa0m. Hainrichas tapo ir Austrijos golfo m\xc4\x97g\xc4\x97j\xc5\xb3 \xc4\x8dempionu._NEWLINE_Iki pat Harerio mirties 2006\xc2\xa0m. Freizache (Karintija), jis ir tremtyje gyvenantis Dalai Lama i\xc5\xa1liko geri draugai.'